הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 62, 2016-07-13 09:00

אלי כהן: בוקר טוב, אני מתכבד לפתוח את הישיבה בנושא הצעת חוק הפיקוח על שירותים פיננסיים (שירותים פיננסיים חוץ-מוסדיים), התשע"ו-2015.

אלי כהן: אנחנו אחרי דיונים שקיימנו בנושא של החוק, והיום נעשה הצבעות ונסיים, ואני אברך רק בסוף, אחרי שהכול יעבור.

אלי כהן: ברוך, בבקשה.

<ברוך לוברט: בוקר טוב.

<ברוך לוברט: אני אקריא רק את השינויים שעשינו.

<ברוך לוברט: השינוי הראשון הוא שינוי בהגדרות, שלפיו אנחנו נותנים קיצור לחוק הפיקוח על קופות גמל: "חוק הפיקוח על קופות גמל – חוק הפיקוח על שירותים פיננסיים (קופות גמל), התשס"ה-2005".

<ברוך לוברט: זה רק שינוי טכני, כי אנחנו נעשה שימוש בחוק בהמשך.

<ברוך לוברט: באותו עמוד אני עובר להגדרה של "מתן אשראי".

<ברוך לוברט: אני מזכיר שאנחנו מגדירים מה זה מתן אשראי, ואומרים שזו דרך עיסוק, למעט פעולות שקבע השר, לרבות העמדת מסגרת אשראי, בין השאר באחת מאלה – וכאן אנחנו משנים את פסקה (3), בהמשך כמובן לדיונים שנערכו כאן, באופן הבא: "(3) מתן אשראי אגב מימון רכישה או השכרה של נכס או שירות, למעט מתן אשראי כאמור בידי מוכר הנכס או נותן שירות דרך עיסוק או משכירו שהוא אחד מאלה: (א) מתן אשראי ללקוח בודד בסכום הנמוך מ-30,000 שקלים חדשים, או מסכום אחר שקבע השר באישור ועדת הכספים של הכנסת; (ב) מתן אשראי בידי מי שמוכר נכס או נותן שירות דרך עיסוק, גם שלא למטרות רווח, שעיסוקם במכירת נכסים ובמתן שירותים שאינם פיננסיים למי שאינו צרכן כהגדרתו בחוק הגנת הצרכן, התשמ"א-1981; (ג) מתן אשראי שהתקיימו לגביו תנאים שקבע השר, לרבות לעניין תקופת האשראי ולעניין שיעור הריבית, באישור ועדת הכספים של הכנסת.

<ברוך לוברט: " למעשה אנחנו קובעים פה שמתן אשראי אגב מימון רכישה או השכרה של נכס ייחשב גם כמתן אשראי, וגוף שזו דרך עיסוקו יפוקח לפי החוק הזה, כשאנחנו ממעטים שלושה דברים: 1.

<ברוך לוברט: מתן אשראי בסכומים נמוכים – אנחנו חושבים שמי שעיסוקו רק בסכומים נמוכים מ-30,000 שקלים לא יידרש לרישיון.

<ברוך לוברט: 2.

<ברוך לוברט: אם זה מתן אשראי בידי מי שמוכר נכס או נותן שירות נכס, כאשר בדרך כלל אנחנו מדברים על אשראי שניתן בין קמעונאי לסיטונאי.

<ברוך לוברט: 3.

<ברוך לוברט: סמכות לשר לקבוע אילו סוגים של מתן אשראי, לרבות לעניין התקופות ושיעור הריבית, ניתן יהיה להחריג לעניין הגדרה של "מתן אשראי".

<ברוך לוברט: אני עובר לסעיף 2.

<ברוך לוברט: פה אנחנו מתקנים את הסעיף של המינוי של המפקח על נותני שירותים פיננסיים.

<ברוך לוברט: קורא: "2(א) שר האוצר ימנה את הממונה כהגדתו בחוק הפיקוח על קופות גמל, או עובד משרד האוצר, למפקח על נותני שירותים פיננסיים".

<ברוך לוברט: פה אנחנו קובעים ששר האוצר ימנה או את הממונה על שוק ההון או עובד אחר ממשרד האוצר למפקח על נותני שירותים פיננסיים.

<ברוך לוברט: התיקון הבא הוא בסעיף 22(ב).

<ברוך לוברט: מדובר בתוספת לבקשת יושב-ראש הוועדה, חבר הכנסת כהן.

<ברוך לוברט: קורא: "22(ב) חל שינוי בצבר האשראי של בעל רישיון למתן אשראי באופן המחייב אותו לשנות את ההון העצמי הנדרש לפי הוראות סעיפים 37 ו-38 והתוספת, ידווח על כך בעל הרישיון למפקח בהקדם האפשרי ולא יאוחר מעשרה ימים מהיום שנודע לו על השינוי, ויצרף את המסמכים הנוגעים לעניין".

<ברוך לוברט: זאת החובה שיש לבעל רישיון כאשר יש שינוי שמחייב אותו לשנות את ההון הנדרש ממנו.

<ברוך לוברט: כאן אנחנו רוצים שיהיה דיווח יזום שלו למפקח, כדי לחדד שהכוונה היא לבעל רישיון למתן אשראי שהוא תאגיד.

<ברוך לוברט: אנחנו נבהיר את זה בנוסח.

<ברוך לוברט: אני עובר לסעיף 42, אחריות להטעיה בפרסומת.

<ברוך לוברט: זה תיקון לבקשת חבר הכנסת ילין.

<ברוך לוברט: קורא: "42(ג)(1) יראו בפרסומת סמויה פרסומת מטעה אף אם תוכנה אינו מטעה; לעניין זה "פרסומת סמויה" – פרסומת העלולה להביא אדם סביר להניח כי האמור בה אינו פרסומת".

<ברוך לוברט: היה חשוב לחבר הכנסת ילין שאנחנו נשתמש במונח "פרסומת סמויה" וזה השינוי שעשינו.

<ברוך לוברט: ב-42(ג)(4) יש שינוי שהקראנו אבל זה לא נקלט בפרוטוקול של הדיון, ולכן התבקשנו להקריא שוב: "השר רשאי לקבוע כללים בדבר הנוסח והדרך שבהם על המפרסם לציין או לשדר כי מדובר בפרסומת".

<ברוך לוברט: אני עובר לתיקון הבא.

<ברוך לוברט: כפי שסוכם בוועדה ולבקשת הגופים לתת להם זמן להיערך, אנחנו דוחים את התחילה ל-1 ביוני 2017.

<ברוך לוברט: קורא: "114(א) תחילתו של חוק זה, למעט סימן א' לפרק י"ז, ביום ז' בסיון התשע"ז (1 ביוני 2017), ( להלן – יום התחילה).

<ברוך לוברט: ".

<ברוך לוברט: זהו, אלה השינויים.

אלי כהן: ברוך, תוכל להרחיב על סעיף 2(א) בפרק ב'?

אלי כהן: אני מבין שהכוונה בסופו של דבר היא לאחד, אז למה שהדברים לא יהיו ברורים ופשוטים?

<ברוך לוברט: לעניין 2(א) אנחנו סבורים שיש פה למעשה קריאת כיוון לשר האוצר למנות את הממונה על השוק ההון למפקח על נותני שירותים פיננסיים, או עובד של משרד האוצר.

<ברוך לוברט: הממונה על שוק ההון זה אגף שכבר צבר ניסיון ומוניטין גם בהקשר של פיקוח יציבותי על הגופים המוסדיים, גם בהקשר של פיקוח על הגנת הצרכן - - -

אלי כהן: אם הכוונה היא שיהיה כפל רגולטורי, למה לא להבהיר זאת?

<ברוך לוברט: לכן אנחנו נותנים את האפשרות לשר האוצר או למנות את הממונה או למנות עובד אחר.

<ברוך לוברט: אני מזכיר, לדוגמה, שבהקשר של הנש"מים אנחנו דחינו את התחילה בשנתיים, כדי לתת לרשות המסים לנקות את השוק.

<ברוך לוברט: כך שקיימת אפשרות שבסוף התקופה שר האוצר יחליט שיש לעשות איזושהי חלוקה בין נותני האשראי לבין הנש"מים ולעשות חלוקה בין המפקחים, כך שלעניין נותני שירותי מטבע יהיה רגולטור אחר מאשר הממונה על שוק ההון.

אלי כהן: כאן אני מציע שתיקחו לעצמכם שלוש דקות לחשוב אם אתם רוצים לעשות איזה שינוי בנוסח שימנע כפל רגולטורי כזה או אחר.

<ברוך לוברט: אולי נשמע קודם את ההערות?

אלי כהן: אנחנו נפתח את הדיון להתייחסויות.

אלי כהן: לפני כן, אני רוצה להודות לכל הגופים שלקחו חלק בדיוני הוועדה.

אלי כהן: אני חושב שהייתה כאן הטמעה של לא מעט מההערות.

אלי כהן: בין היתר ניתן זמן ארוך יותר להיכנס ולהסתגל.

אלי כהן: אני מבהיר שהמטרה של הצעת החוק הזאת היא לא פיקוח מתוך כוונה למנוע מחברות להתפתח, אלא המטרה של הצעת החוק היא ליצור פיקוח שייתן את הלגיטימציה לגופים חוץ-בנקאיים לפעול בשוק האשראי, לגדול ולתת אשראי.

אלי כהן: לא בכדי סך האשראי שמנוהל היום על ידי הגופים המוסדיים עולה על זה שמנוהל על ידי הבנקים, ולפי חוקי העבודה והחיסכון בארץ, הפער רק ילך ויגדל והכספים שמנוהלים על ידי הגופים המוסדיים ילכו ויתעצמו.

אלי כהן: בנוסף, כולנו רואים לפעמים שיש תחומים שבהם יש מחסור באשראי, מצוקת אשראי, ולשמחתנו השוק מתפתח יותר מהר מקצב הגידול של האשראי, ולכן הדבר הזה אמור לתת דחיפה ולפתח את השוק וגם את המשק.

אלי כהן: יש הערות לגופי הממשלה?

אלי כהן: משרד המשפטים?

אלי כהן: לא.

אלי כהן: משרד הכלכלה?

אלי כהן: לא.

אלי כהן: אדוני, בבקשה.

<עודד אופק: אני עורך דין עודד אופק, מטעם איגוד החברות הממוסדות למתן אשראי.

<עודד אופק: ראשית, אנחנו מודים לחברי הוועדה וליושב-ראש הוועדה ולמשרדים השונים שהיו מעורבים בזה.

<עודד אופק: אנחנו מלכתחילה חיבקנו את החוק ואמרנו שאנחנו מעודדים אותו, ואני חושב שהדברים שהיו"ר אמר הם מאוד חשובים מבחינת קידום התחרות והרציונלים שעומדים בבסיס החקיקה הזאת.

<עודד אופק: לצד האמור, אני רוצה ללמוד היקש מחקיקה שעברה, למשל, בשנת 2011, של האכיפה המינהלית, כאשר לצד הדברים האלה אמר יו"ר הוועדה דאז להיות זהירים ביישום החקיקה.

<עודד אופק: כי בסופו של דבר לרגולטור שימונה יהיה כוח אדיר בידיים, כוח שלא היה עד כה.

<עודד אופק: צריך לזכור שבסופו של דבר המטרה היא לעודד את התחרות, ולכן יש לפעול ברגישות מול הגופים, למרות המטרה שעומדת לפני הרגולטור הזה, שהיא להגן על טובת הלקוחות.

<עודד אופק: יש לשמור על הגופים השונים ולסייע להם להחיל את החקיקה הזו, להתכונן אליה, להיערך אליה, למרות שאדוני קיבל את הערתנו להאריך מעט את מועד התחילה ליוני.

אלי כהן: תודה רבה, וגם תודה על תרומתך בהערות החשובות שהיו.

אלי כהן: יוליה, בבקשה.

<יוליה מרוז: אנחנו דיברנו אתמול עם משרד האוצר לגבי סעיף 13, שמונה את כל הגופים שכבר נמצאים תחת פיקוח ולכן הוראות הפיקוח של החוק הנוכחי לא חלות עליהם.

<יוליה מרוז: אנחנו מבקשים להוסיף לרשימה קרן שייעודה הוא מתן אשראי, שמוחזקת על ידי תאגיד החזקה מוסדית כפי שמוגדר היום בחוק הפיקוח.

<יוליה מרוז: לגבי בתי השקעות כגופים חוץ-בנקאיים, מכיוון שלהכניס את הגופים האלה לתחום מתן אשראי צרכני ולהגדיל את ההיצע נמצא חזק על סדר היום גם של הממשלה, אנחנו רואים שנכון לאפשר לקרן כזאת להיות בתוך הרשימה ולהיות מוחרגת מהוראות החוק הנוכחי.

<יוליה מרוז: כי סוג כזה של קרנות השקעה הולך להיות כלי מאוד בסיסי בידי בתי השקעות כדי להתחיל לתת אשראי צרכני.

<יוליה מרוז: ברוך, זאת הבקשה.

<יוליה מרוז: אנחנו מבקשים להוסיף לסעיף - - -

אלי כהן: אבל מה הנימוק?

אלי כהן: הרי סעיפים 1 עד 16 מופיעים לעניין ההחרגות, והסעיפים שמוחרגים שם הם סעיפים שחל עליהם פיקוח במקום אחר.

אלי כהן: ברוך, אתה יכול להתייחס?

<יוליה מרוז: אנחנו מדברים על קרן השקעות שתהיה בשליטה של תאגיד החזקה מוסדית - - -

אלי כהן: על תאגיד החזקה מוסדית חל פיקוח היום?

אלי כהן: יוליה, הרי בחוק אחר אתם מתנגדים לפיקוח על תאגיד החזקה מוסדית.

אלי כהן: אז אם תגידו שאתם מסכימים לפיקוח על תאגיד החזקה מוסדית, אני אגיד לך שאני שוקל את זה בחיוב.

<יוליה מרוז: אדוני, בדיון השני אנחנו חוזרים ואומרים שאין לנו שום התנגדות עקרונית לפיקוח על תאגיד החזקה מוסדית; הוויכוח שלנו שם, שהוא ויכוח פרטני ונוקב, הוא על התחולה של אותו פיקוח, כלומר, איזה הוראות פיקוח צריכות להיות מוחלות ואיזה לא.

אלי כהן: אבל כל עוד אין פיקוח על תאגיד החזקה מוסדית, אי אפשר לפטור.

אלי כהן: נכון לחקיקה הקיימת, היום אין פיקוח על תאגיד החזקה מוסדית.

אלי כהן: אני יכול להגיד לך שעשינו הקלות ואנחנו שוקלים לעשות הקלות נוספות, מכיוון שהיום המדיניות של הממשלה ושל שר האוצר היא לא להכביד בנטל רגולטורי, אבל בסוף היום את צריכה להבדיל בין קרן השקעות לבין קרן שעוסקת בהלוואות.

אלי כהן: המטרה של החוק הזה היא להסדיר את כל נותני האשראי שאינם בנקאיים, וכל עוד באף חוק אחר לא קיים פיקוח על תאגיד החזקה, אין לנו יכולת לפטור.

אלי כהן: עם זאת, השר כן יכול לתת פטורים במקרים כאלה ואחרים.

אלי כהן: ברוך, אתה יכול לתת את ההתייחסות המקצועית שלך?

<ברוך לוברט: כרגע יש חריג, למשל, לגוף שנשלט על ידי חברת ביטוח, כי על חברות הביטוח יש פיקוח.

<ברוך לוברט: אבל לגבי קרן שתוקם על ידי תאגיד החזקה, מכיוון שאין פיקוח על תאגיד ההחזקה, אנחנו לא רואים שוני בין קרן כזאת לבין תאגיד אחר שנותן אשראי.

<ברוך לוברט: ואם אנחנו מדברים על הגנות צרכניות ללקוח, אז על פניו אין סיבה שלצרכנים או ללקוחות של אותה קרן לא תהיה הגנה צרכנית לפי החוק שלנו.

<ברוך לוברט: לכן בשלב הזה אנחנו חושבים שעל פניו, לפני שבדקנו את זה, אולי כן חשוב שיהיה פיקוח על הקרן הזאת.

<ברוך לוברט: אם תוקם קרן כזאת לאחר שהחוק יחוקק, יש לנו סעיף שמאפשר לשר לפטור סוגים של גופים באותו סעיף של פטור, ויכול להיות שככל שזה יהיה נכון, הוא יפטור את הגופים האלה.

<ברוך לוברט: אבל בשלב הזה אנחנו חושבים שלא נכון יהיה להחריג אותו בחקיקה ראשית.

אלי כהן: בעניין זה, אחרי סעיף 16 מופיע 13(ב): "השר רשאי בתקנות, באישור ועדת הכספים, לפטור סוגי גופים נוספים מחובת הרישוי לפי סעיף 12..." – אגב, אולי הם יסכימו להוריד כאן את ועדת הכספים ורק השר יאשר.

אלי כהן: ברוך, מה אתה אומר?

<קריאות: לא, לא, לא.

אלי כהן: אני צוחק, אנחנו לא באמת הולכים לעשות שינוי בזה.

אלי כהן: (ממשיך לקרוא את 13(ב)): "...

אלי כהן: בהתייעצות עם שר המשפטים, לתת פטור מחובת הרישוי לגוף מסוים".

אלי כהן: יוליה, אם יש לך עוד שאלה, בשמחה.

אלי כהן: אבל אני רק אומר שאם וכאשר יהיה פיקוח על תאגיד החזקה מוסדית, אני באופן אישי אשקול תיקון של החקיקה, מכיוון שאני נגד כפל רגולטורי.

אלי כהן: אני מזכיר לך את הדיונים שלנו בישיבות הקודמות, ותאמיני לי, חלק מהדברים עלו בתיקון התסקיר שפורסם וחלק עוד יעלו.

אלי כהן: אני לא חובב כפל רגולטורי.

עודד פורר: אני חושב שהפתרון הזה יותר טוב מאשר פיקוח על החזקה מוסדית.

אלי כהן: אני ממש מסכים.

אלי כהן: אומר כאן חבר הכנסת פורר, ויכול להיות שזה יהיה קו שיוביל אותו, שיש לפקח על הגוף ולא על ההחזקות.

אלי כהן: אני בהחלט מצדיק כאן את הגישה של חבר הכנסת פורר.

אלי כהן: יוליה, יש לך עוד שאלה?

<יוליה מרוז: רמי, אתה רוצה לדבר על הקרן עצמה?

<רמי דרור: לא, אני מבין את המטרה של החוק ואני מבין את הכוונה.

<רמי דרור: אני חושב שיש בסעיף 13 שורה של גופים שבאמת נכנסו תחת - - -

אלי כהן: רמי, תציג את השם המלא והתפקיד לפרוטוקול.

<רמי דרור: אני רמי דרור, מנכ"ל "הלמן אלדובי" בית השקעות.

<רמי דרור: קודם כול, אנחנו בהחלט מברכים את היו"ר ואת הוועדה על הקידום של החוק הזה, שהוא חשוב מאוד ונועד להגן ולהסדיר את הנושא של מתן אשראי, וכמי שעומד בראש בית השקעות ומכיר את רמות הממשל התאגידי שקיימות בבתי השקעות ומנגד רואה את הזירות השונות של האופציות הבינאריות וכל אותם גופים לא מפוקחים, אני חושב שאין ספק שצריך שיהיה פה תהליך של הסדרה.

<רמי דרור: עם זאת, בית השקעות הוא גוף שעובד בכללי ממשל תאגידי מחמירים ביותר, שחלים עליו מעצם זה שהוא מחזיק בתאגידים מוסדיים מפוקחים, ולכן כל הדנ"א של ארגון כזה מוטמע ומובנה וחייב להתנהל כמו בית מרקחת וכך הוא אכן מתנהל.

<רמי דרור: יותר מזה, עוד השנה, אני מניח, תקום כבר רשות הפיקוח על שוק ההון, שתסדיר את כל תהליך הפיקוח על בתי השקעות.

<רמי דרור: אני מכיר את הלך הרוח הציבורי, אני חי את הלך הרוח הציבורי ואני מכיר את עמדת איגוד בתי ההשקעות, שתומך בהקמת רשות הפיקוח, כאשר כל הדיונים כרגע הם על התחולה של חלק מהסעיפים ולא על עצם קיום הפיקוח או הרשות עצמה.

<רמי דרור: עם זאת, אנחנו מבקשים שלא תיווצר פה הפליה בין חברות ביטוח לבין בתי השקעות בנושא של אפשרות של מתן אשראי והקמת קרנות השקעה בתחום האשראי.

<רמי דרור: ולכן אנחנו הצענו להוסיף לסעיף 13, בסייגים לחובת הרישוי, סעיף טכני קטן שאומר שקרן בשליטת תאגיד החזקה מוסדית כפי שזה מוגדר בהצעת החוק, יוחרג גם הוא, כדי לעודד את התחרות ולהקל מעט על הרגולציה, כאשר ממילא מדובר בגופים שהם או כבר מפוקחים כרגע או שיהיו מפוקחים בקרוב מאוד, ובכל מקרה אלה גופים שפועלים בצורה מוסדרת ולא בצורה פרטיזנית.

<רמי דרור: לא על זה נועד החוק להגן, לא על בתי השקעות, כי על בתי השקעות יש כללי ממשל תאגידי מחמירים ויש בדנ"א שלהם, מעצם החזקתם בגופים מוסדיים מפוקחים, פעילות מסודרת ומוסדרת.

אלי כהן: רמי, תודה.

אלי כהן: אני רוצה להבהיר שאנחנו כבר עשינו מספר תיקונים בנוסף לתיקון הזה, למשל, תיקון סעיף 21 לחוק הבנקאות, שלצורך העניין המטרה שלו דווקא.

אלי כהן: .. בפיקוח על הבנקים ניסו לחסום את הגופים החוץ-מוסדיים, וזה אחד התיקונים שעשינו שדווקא כן נותן אפשרות לצמוח.

אלי כהן: כלומר, המדיניות שלנו היא כן לתת לכם כלים לפעול בתחום האשראי.

אלי כהן: מה שאמר חבר הכנסת פורר, ויוליה מכירה את זה טוב מדיונים אחרים, זה שיש אפשרות לפקח על חברת האחזקות, ואז הכול מפוקח, או לפקח על כל דבר.

אלי כהן: יש גישות לכאן ולכאן, כשהגישה שפחות מכבידה היא לפקח על מה שצריך לפקח.

אלי כהן: כי אם מפקחים על כל בית האחזקות המשמעות היא שיכולים לפקח על פעילויות שהן לא בהכרח פעילויות הליבה.

אלי כהן: למשל, יכולה להיות לך קופת גמל, יכולה להיות לך קרן למתן הלוואות או אשראי, ואנחנו רוצים שתפעלו בתחום האשראי.

אלי כהן: החוק הזה נועד לקדם פעילויות של גופים חוץ-בנקאיים בתחום האשראי ויכול להיות שגם תחומים אחרים.

אלי כהן: זאת הסוגיה שיש וזאת סוגיה ארוכה מאוד ומוקדשים לה לא מעט דיונים במסגרת הפיקוח על שוק ההון, כולל ניסוחים שמשתנים מישיבה לישיבה.

אלי כהן: וצריך לזכור שעדיין יש כאן את סעיף (ב), שמתיר לשר, באישור ועדת הכספים, לעשות התאמות לנוכח שינויים כאלה ואחרים.

אלי כהן: יש הערות נוספות?

<עידו מלין: אני עורך דין עידו מלין, ממשרד זילברברג, מלין.

<עידו מלין: משרדנו מייצג גם מספר נש"מים וגם נותני אשראי קיימים היום, עוד לפני הרישיון.

<עידו מלין: הם לא נותנים סכומים כל כך גבוהים.

<עידו מלין: קודם כול, אנחנו מברכים על הצעת החוק, אנחנו חושבים שבחלק מהדברים זה באמת יפתח את השוק לתחרות, ולא רק לשחקנים הגדולים אלא גם לשחקנים הקטנים.

<עידו מלין: וברגע שיהיה למישהו שלט על הדלת שהוא מוסדר על ידי משרד האוצר, אני חושב שזה ייתן לציבור אפשרות להאמין באותו מקום ולקחת אשראי ממנו.

<עידו מלין: עם זאת, משיחות שאנחנו מקיימים כבר כמה חודשים בעקבות הצעת החוק, עולה שהנש"מים, גם הקטנים וגם הבינוניים, לא מכירים את השינויים שהולכים להיות.

<עידו מלין: והחשש שלהם, הפחד שקיים, הוא לא תמיד פחד מוצדק, ואני חושב שאחרי אישור החוק צריך, גם על ידי משרד האוצר וגם על ידי הוועדה, להגביר את המודעות.

<עידו מלין: כי לא יודעים על מה מדובר, הם חושבים שצריך להפקיד ערבויות בסכומים מאוד גבוהים, הם חושבים שיהיו עליהם דברים מאוד גדולים לבצע בעקבות החוק – וחבל, כי כך זה בעצם מתפספס, ומה שיקרה בסופו של דבר זה שיישארו אותם ארבעה-חמישה גופים גדולים.

<עידו מלין: דבר שני, נושא שעלה בוועדה ולא ראיתי התייחסות סופית אליו, הוא שהבנקים היום מצרים את רגליהם של הנש"מים, ולכן צריכה לצאת קריאה די מוחלטת מטעם הוועדה לבנקים, לתת למי שיקבל רישיון מעמד שווה כמו כל לקוח אחר, כולל מבחינת מתן אשראי, כי הם צריכים להעמיד ערבות.

<עידו מלין: ואם לא ייתנו לו להעמיד ערבות, כי הרי הם לא מחויבים לתת אשראי, לא יהיה לאותו נש"מ איך להעמיד ערבות מלבד להפקיד פיקדון, דבר שיוצר משחק לא שווה לעומת השחקנים הגדולים, שאין להם שום בעיה להעמיד ערבויות.

<עידו מלין: ולכן צריכה לצאת קריאה מהוועדה, ממשרד האוצר, למפקחת על הבנקים, לתת הנחיה חד-משמעית שאותם גופים שיוסדרו – שעברו אישור, שעברו פיקוח, שעברו הכול – יקבלו מעמד אשראי הוגן בתוך הבנקים עצמם.

<עידו מלין: ולעניין השירותים שלהם והעמלות שהם מקבלים, הודיע לי השבוע נש"מ שהודיעו לו שמעלים לו את העמלות ו-"אם אתה רוצה, תלך".

<עידו מלין: עכשיו, הוא כבר עבר שני בנקים, לאיפה הוא ילך?

<עידו מלין: ומדובר במישהו עם היקפים מאוד גבוהים, מישהו שהכול אצלו מדווח ומוסדר, ובכל זאת הבנק לא רוצה להתעסק איתו.

<עידו מלין: אז צריך לתת התייחסות גם לנושא הזה, כדי שבסופו של יום אכן יהיו פה עשרות שחקנים, גם קטנים ובינוניים ולא רק גדולים.

<עידו מלין: תודה רבה ושיהיה בהצלחה עם החוק הזה.

אלי כהן: תודה רבה לך.

אלי כהן: אחרון הדוברים, ונג, בבקשה.

<אמיר ונג: אני רוצה לברך את אדוני היושב-ראש, את משרד האוצר, את צוות הוועדה, את היועצת המשפטית.

<אמיר ונג: זה לא סוד שלא כל ההערות שלנו התקבלו, אבל הדיון כאן בהחלט צריך להיות מודל לצורת דיון מסודרת, מעמיקה, ממצה, בחקיקה חשובה ומורכבת כזאת, ואנחנו מודים על כך לוועדה ולעומד בראשה.

אלי כהן: תודה רבה.

אלי כהן: האם יש הסכמה לעניין סעיף 2(א)?

<ברוך לוברט: כן, אדוני.

<ברוך לוברט: אנחנו לא נקבע בחוק שזה יהיה הממונה על שוק ההון, מהטעמים שהזכרתי, אבל אנחנו נייצר איזושהי ברירת מחדל שבסעיף 2(א) יהיה כתוב שהממונה כהגדרתו בחוק הפיקוח על קופות גמל יהיה המפקח על נותני שירותים פיננסיים, אולם רשאי שר האוצר למנות במקומו עובד משרד האוצר למפקח על נותני שירותים פיננסיים.

<ברוך לוברט: כלומר, ברירת המחדל תהיה הממונה על שוק ההון, אבל שר האוצר יהיה רשאי למנות עובד אחר במקומו.

אלי כהן: תודה רבה, ברוך.

<יוליה מרוז: אפשר עוד שאלה קטנה?

<יוליה מרוז: סעיף 16, ברשימת ההחרגות מדבר על יחיד שעיסוקו במתן אשראי - - -

אלי כהן: מגיע תסקיר חוק בנושא הזה.

אלי כהן: פשוט יש עוד חוק לגבי פעילות אינטרנט, P-to-P וכל הדברים האלה.

אלי כהן: למעשה הנושא של מתן אשראי מתחלק לשלושה: לחוק הזה, כלומר, החוץ-בנקאי, לפעילות אינטרנט ולגמ"חים.

<יוליה מרוז: אז אפרופו החוק שמגיע וההסדרה של P-to-P, שאני מבינה שלשם זה מתייחס; פה, בהקשר הזה, זה יכול להיות יחיד או קרן, ברוך?

אלי כהן: כשיגיע החוק ההוא נתייחס לזה.

<ברוך לוברט: כרגע התכלית של הסעיף הזה היא אותם יחידים, למשל פנסיונר שיושב כל היום על פלטפורמות של P-to-P ורק נותן הלוואות, וזו דרך עיסוקו והוא עושה רק את הדבר הזה.

<ברוך לוברט: אנחנו לא חושבים שנכון לתת לאותו פנסיונר רישוי, ולכן כרגע הכוונה היא ליחיד, ולא הייתי מרחיב את זה בשלב הזה לקרן.

אלי כהן: אוקיי, תודה.

אלי כהן: אני מעמיד את כל החוק להצבעה.

אלי כהן: מי בעד?

אלי כהן: הצבעה בעד אישור החוק, בכפוף לתיקונים שהוקראו לפרוטוקול – פה אחד חוק הפיקוח על שירותים פיננסיים (שירותים פיננסיים מוסדרים), התשע"ו-2016, אושר בכפוף לשינויים שהוקראו לפרוטוקול.

אלי כהן: אין נמנעים ואין מתנגדים.

אלי כהן: החוק אושר בוועדה.

אלי כהן: אני רוצה להודות לכל המשתתפים בישיבה, אני רוצה להודות לנדב שמש ממשרד האוצר על הירתמותו, אני רוצה להודות לגברת אריאלה מלכה על כל פעילותה, ולשניים שעשו וטרחו במיוחד – היועצת המשפטית של הוועדה, ורד קירו, ולך ברוך.

אלי כהן: עשית עבודה מצוינת.

<ברוך לוברט: גם עורך דין אייל בן-ישעיה, שעובד איתי על זה.

אלי כהן: וגם לאייל כמובן.

אלי כהן: תודה רבה, חברים, עשיתם עבודה טובה.

אלי כהן: הישיבה נעולה.